BYA SILVANO KIBUUKA
Bamusaayimuto baalaze talanta mu mpaka za ttena ey’ekyoya (Badminton) ne balaga nga Uganda bw’erina emikisa emitangaavu okuguvanya mu muzannyo guno ku mutiindo gw’ensi yonna.
Bino byabadde mu mpaka eza buli mwaka eza Picfare – Nytil Schools Badminton Tournament ezaakomekerezeddwa e Lugogo nga zeetabiddwamu abazannyi 350 okuva mu masomero 20 aga pulayimale ne ssiniya.
Baavuganyizza ku mutiindo gwa ssekinnoomu ne ttiimu z’amasomero.
London College of St. Lawrence Maya lye lyawangudde mu balenzi abali wansi w’emyaka 15 bwe lyakubye Delhi Public School International ku bugoba 3-0 ate mu bawala Marium High ne lisitukira mu kikopo nga likubye Kakungulu Memorial School obugoba 3-2.
Mu balenzi abali wansi w’emyaka 19 Kakungulu Memorial lyakubye London College of St. Lawrence Maya ku bugoba 3-0 ate mu bawala St. Charles Lwanga SS Kasasa ne liwangula Mariam High ku bugoba 3-0.
Mu bato Naluwooza Tracy ye yasinze okulaga talanta bwe yawangudde mu bali wansi w’emyaka 10 ne 13 nga yazannyidde mu mitendera gyombi.
Abawanguzi abalala ye Aatin Thayani, Emundo Expedito, Augustus Owinyi , Susan Asano, Davis Ssennono ne Brenda Awori.
Abawanguzi baakwasiddwa ebikopo nga bwe beetegekera empaka za Mayeko Open ezizannyibwa nga July 11-13 e Lugogo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn